În timp ce China e la un pas să cumpere ProTV, de departe cea mai mare televiziune de la noi, statul român continuă să-și bată joc de TVR și RRA, singurele cu buget comparabil! Tema anului 2018 în media: se vor trezi Parlamentul și Guvernul ca să încurajeze televiziunea și radioul publice să devină o voce unită, liberă și credibilă?

vineri, 22 decembrie 2017, 7:00

Se adună tot mai multe informații validate de surse internaționale reputate că CME, compania-mamă a ProTV, va ajunge în posesia unui fond de investiții din China, aliat cu o entitate din Cehia.

Nu e nici prima și nici ultima încercare a statului chinez de a-și cultiva ”soft power” în UE și SUA.

Problema e că mai toate investițiile sale în media occidentală, există deja studii în America – unde a cumpărat publicații locale, nu au salvat libertatea presei. Dimpotrivă. Rezultatul e că publicațiile achiziționate de chinezi merg mai prost.

Ce cumpără ei în România?

În termeni de audiență și buget, ProTV reprezintă mai mult decât toate celelalte televiziuni puse la un loc.

Are și cea mai de succes platformă de online.

Veniturile ProTV merg spre 170 de milioane de euro în 2017.

Doar TVR se apropie de această sumă, din bani publici.

Dacă s-ar aduna și RRA, care cheltuiește și el 85 de milioane de euro, televiziunea și radiourile publice, unite, ar depăși sensibil ProTV și ar putea echilibra conversația națională.

Dar ce folos?

Nimeni din statul român nu pare că observă ce se întâmplă.

Cea mai urmărită sursă de informare și de entertainment din TV și internetul românesc are mari șanse de a ajunge în posesia Chinei.

Și singura competiție serioasă care ar putea exista este în continuare căpușată economic și condusă de doi președinți directori generali, Doina Gradea și Georgică Severin, a căror principală calitate e loialitatea pentru PSD.

Gândiți-vă ce ironie!

În timp ce chinezii vor scoate bani și vor face audiență la ProTV, contribuabilul român va alimenta televiziunea și radiourile publice, ca să obțină o audiență și un efect minuscule.

Refacerea reală a TVR și RRA ar putea fi adevărata provocare în media a lui 2018. Dincolo de orice interes de partid, că, la cum arată situația de la Titu la Beijing, e un lucru care ne privește pe toți.

Și nu din perspectivă naționalistă, ci din perspectiva serviciului public cu care e datoare media.

Din păcate, sunt șanse mici să se întâmple o redeșteptare.

Plauzibil e următorul scenariu pentru 2018.

Lăsând de o parte situația TVR, ca și până acum, tot felul de aventurieri și de ”faliți” profesional, fără nicio istorie profesională de succes și fără respect pentru jurnalism, se vor lăuda că ”se vor lupta pentru țărișoară”.

În piața privată se vor risipi o mie de proiecte fără audiență și cu mică relevanță publică, în permanentă insolvență, care vor continua să agonizeze sau să apară sub alte nume și în 2018.

Acum au și un pretext ca să cerșească: se vor bate cu chinezii 🙂

Și, în acest timp, ProTV va lua, ca și acum, 60% din piață, din 2018 bani pentru China!